**Մեհո Կոդրո** (բոս․՝ Meho Kodro, հունվարի 12, 1967(1967-01-12), Մոստար, Հերցեգովինա-Ներետվա կանտոն), հարավսլավցի և բոսնիացի ֆուտբոլիստ, հարձակվող, այժմ՝ մարզիչ։ Կենան Կոդրոյի հայրը։

Ակումբային կարիերա
------------------

1985 թվականին Մեհո Կոդրոն իր նորամուտը նշել է «Վելեժ» ակումբում։ Հարավսլավիայի Առաջին լիգայի առաջին երկու մրցաշրջաններում նա ընդամենը 14 հանդիպում է անցկացրել։ Սակայն այնուհետև դարձել է մեկնարկային կազմի խաղացող և մասնակցել 1985/86 թվականների Հարավսլավիայի գավաթի խաղարկության հաղթանակին։

Հարավսլավիայի կազմալուծումից հետո՝ 1991 թվականին, նա տեղափոխվել է Իսպանիա, որտեղ միացել է «Ռեալ Սոսիեդադին»։ Սան Սեբաստիանի թիմի կազմում Կոդրոն անցկացրել է 4 մրցաշրջան՝ յուրաքանչյուրում խփելով առնվազն 10 գոլ։ 1993/94 մրցաշրջանում նա խփել է 23 գոլ, իսկ հաջորդում՝ 25՝ Լա Լիգայի ռմբարկուների ցուցակում զբաղեցնելով համապատասխանաբար երրորդ և երկրորդ տեղերը։

1995 թվականին Մեհոյին ձեռք է բերել «Բարսելոնան»։ Կապտանռնագույնների կազմում նա անցկացրել է 32 խաղ, խփել 9 գոլ, բայց մրցաշրջանի ավարտից և Յոհան Կրոյֆին հեռացնելուց հետո նա վաճառվել է «Տեներիֆեին»։ Այնտեղ Կոդրոն անցկացրել է 3 մրցաշրջան՝ մինչև 1999 թվականը, երբ թիմը դուրս է մնացել Պրիմերայից։

Հետագայում Կոդրոն մեկական մրցաշրջան է անցկացրել «Դեպորտիվո Ալավեսում» և «Մակկաբիում» (Թել Ավիվ), որից հետո ավարտել է խաղացողի կարիերան։

Կարիերա ազգային հավաքականում
----------------------------

1991 թվականի սեպտեմբերի 4-ին Մեհո Կոդրոն իր նորամուտն է նշել Հարավսլավիայի ազգային հավաքականի կազմում Շվեդիայի հետ ընկերական խաղում։ Հարավսլավիայի կազմալուծումից հետո նա սկսել է խաղալ Բոսնիա և Հերցեգովինայի ազգային հավաքականում, որում անցկացրել է 13 խաղ և խփել 3 գոլ։

Մարզչական կարիերա
-----------------

Մարզչական կարիերան Մեհո Կոդրոն սկսել է 2006 թվականին՝ միանալով «Ռեալ Սոսիեդադի» մարզչական շտաբին։ 2008 թվականի հունվարի 5-ին նա նշանակվել է Բոսնիա և Հերցեգովինայի ազգային հավաքականի գլխավոր մարզիչ այն բանից հետո, երբ Բոսնիայի ֆուտբոլի ֆեդերացիան ընդունել է նրա պայմանները և խոստացել լիարժեք անկախություն ֆուտբոլային հարցերում։ Սակայն շուտով ամեն ինչ փոխվել է. Կոդրոն հրաժարվել է գլխավորել ազգային հավաքականը Իրանի հետ ընկերական խաղում, քանի որ ֆեդերացիան այդ խաղը նշանակել էր առանց իր իմացության, և հեռացվել է աշխատանքից։ Նա հասցրել է անցկացնել ընդամենը 2 ընկերական հանդիպում։

2008 թվականի ամռանը նա վերադարձել է Սան Սեբաստիան որպես պատանեկան թիմերի մարզիչ, երկու տարի անց նշանակվել է «Ռեալ Սոսիեդադ Բ»-ի գլխավոր մարզիչ։

2014/15 մրցաշրջանում Կոդրոն եղել է «Սարաևո» ակումբի գլխավոր մարզիչը, 2016/17 մրցաշրջանում՝ շվեյցարական «Սերվետի» գլխավոր մարզիչը, իսկ 2020 թվականից նույն երկրի «Ստադ Լոզան Ուշի» ակումբի գլխավոր մարզիչն է։

Ծանոթագրություններ
------------------

* Տեսաձայնային նյութեր Վիքիպահեստում

1. 1 2  Transfermarkt.com(բազմ․) — 2000.
2. 1 2  Enciclopèdia de l'esport català (կատ.) — Grup Enciclopèdia, 2012.
3. 1 2  FBref.com(բազմ․)
4. 1 2  «Meho Kodro - Player profile». *www.transfermarkt.com* (անգլերեն). Վերցված է 2021 թ․ մայիսի 26-ին.
5. ↑  «La Liga Top Scorers - 1993-1994». *www.free-elements.com*. Վերցված է 2021 թ․ մայիսի 26-ին.
6. 1 2 3 4  Strack-Zimmermann, Benjamin. «Meho Kodro». *www.national-football-teams.com* (անգլերեն). Վերցված է 2021 թ․ մայիսի 26-ին.
7. ↑  «La Liga Top Scorers - 1994-1995». *www.free-elements.com*. Վերցված է 2021 թ․ մայիսի 26-ին.
8. ↑  «Мехо Кодро - биография, карьера, рейтинг | Футбол Топ.ру». *www.footballtop.ru*. Վերցված է 2021 թ․ մայիսի 26-ին.
9. 1 2  «Meho Kodro - Manager profile». *www.transfermarkt.com* (անգլերեն). Վերցված է 2021 թ․ մայիսի 26-ին.

Արտաքին հղումներ
----------------

* BDFutbol. խաղացողի պրոֆիլ
* BDFutbol. մարզչի պրոֆիլ
* Կենսագրությունն ու վիճակագրությունը Սերբիայի հավաքականի կայքում (սերբ.)
* Ֆուտբոլիստի էջը *National Football Teams* կայքում(անգլ.)
* Պրոֆիլը *transfermarkt.com* կայքում(անգլ.)

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | BDFutbol · eu-football.info (խաղացող) · FootballDatabase.eu · National Football Teams.com · Reprezentacija.rs · Transfermarkt (խաղացող) · Transfermarkt (մարզիչ) · worldfootball.net (խաղացող) · ՈւԵՖԱ · ՖԻՖԱ |

 |